27.01.2019

**Vejledning til indberetning af Energiproducenttælling**

(Skema anvendes udelukkende, når et selskab ikke har adgang til digital indberetning på EnergiData Online og derfor bliver nødt til at sende den årlige indberetning pr. brev eller e-mail).

Skema for indberetning og vejledning findes på Energistyrelsens hjemmeside: <https://ens.dk/service/indberetninger/energidata-online> - vælg ”Energiproducenttælling”.

Selskabet bedes udfylde oplysninger om alle anlæg, som findes på de produktions­enheder (P-enheder) som selskabet ejer, dog kun de anlæg, som producerer el- og/eller fjernvarme til offentlige net. HUSK anfør årstal for produktionsår øverst i skemaet

Oplysninger skal opgøres pr. anlæg, og der skal derfor udfyldes ét skema pr. anlæg. Der skal også udfyldes oplysninger for anlæg, der ikke har været i drift i kalenderåret, men som fortsat er til rådighed som reserveanlæg eller spidslastanlæg til el-/fjernvarme­produktion til offentlige net.

Der skelnes mellem oplysninger, der knytter sig til en P-enhed*,* og oplysninger, der knytter sig til et *anlæg*. En P-enhed kan bestå af ét eller flere anlæg.

For anlæg, der ikke har været i drift i løbet af året, noteres 0 i felter, der omhandler brændselsforbrug og el-/varmeproduktion og -levering.

**Anlægsoplysninger**

For nye anlæg og anlæg, hvor oplysningerne ikke er anført i tidligere indberetning til Energiproducenttællingen, udfyldes oplysninger om Anlægsnavn, Anlægstype, Indfyret kapacitet, Varme- og/eller Elkapacitet samt Idriftsættelsesdato. Giv anlægget et navn, gerne det navn der anvendes i daglig tale. Ved et nyt anlæg forstås fx også udskiftning af en motor – dvs. den gamle motor skal anføres som skrottet med dato for skrotning, og et nyt anlæg beskrives med idriftsættelsesdato. For industrielle kraftvarmeanlæg baseret på naturgas eller biobrændsel kan idriftsættelsestidspunktet regnes fra det tidspunkt, hvor der første gang afregnes elproduktion til et elselskab.

Oplysninger om størrelse af et eventuelt varmelager (varmeakkumulator) udfyldes blot ved et enkelt anlæg på en P-enhed. Råder P-enheden over flere varmelagre, er det den samlede størrelse af disse, der skal anføres, og det nævnes under ”bemærkninger”, at det drejer som om to eller flere installationer.

For P-enheder, som også er omfattet af CO2-kvoteordningen, skal anlæggenes indfyrede kapacitet svare til oplysningerne i CO2-udledningstilladelsen. Hvis de indfyrede kapaciteter rettes, skal ændringerne også indberettes til CO2-Kvoteservice@ens.dk.

Forventes det, at anlæggene på en P-enhed får en samlet indfyret kapacitet på 20 MW eller derover, kan P-enheden blive omfattet af CO2-kvoteordningen. Yderligere information om CO2-kvoteordningen findes på

<https://ens.dk/ansvarsomraader/co2-kvoter/stationaere-produktionsenheder>.

**Anlæggets brændselsforbrug**

Angiv anlæggets samlede brændselsforbrug fordelt på energityper. Energiforbrug opgøres i nedre brændværdi, dvs. den brændværdi der fremkommer, når fortætningsvarmen i røggassens indhold af vanddamp **ikke** medregnes. Hvis brændselstypen ikke findes på listen i skemaet, anføres det under ”Andet” med anførelse af brændselstype.

**Bemærk:** For anlæg, der ikke benytter konventionelle brændsler, fx elpatroner, varmepumper og solvarmeanlæg, skal der også indtastes et ”brændselsforbrug”. Til disse anlæg vælges blot brændselsformerne fx ”elektricitet” (og man indberetter elforbruget til elkedlen eller varmepumpen) eller ”solvarme” (og indberetter en varmemængde svarende til anlæggets produktion).

**Modtaget overskudsvarme**

Såfremt man på en P-enhed modtager/køber varme udefra, og denne varme alene sendes videre ud på nettet, skal mængden anføres i feltet ”Modtaget overskudsvarme” på et skema for et af P-enhedens anlæg. Endvidere anføres navnet på den virksomhed, der har leveret overskudsvarmen.

**Bemærk:** I felterne ”Nyttiggjort varmeproduktion” og ”-levering til net” skal alene anføres den lokalt producerede varme – ikke den modtagne overskudsvarme.

**Anlæggets energiproduktion**

Oplys anlæggets samlede **nyttiggjorte varmeproduktion**,som er den varmemængde, der produceres på anlægget og sendes i fjernvarmenet/varmelager, eller som anvendes lokalt til procesopvarmning eller rumvarme/varmt vand. (**NB:** Affaldsanlæg, som bortkøler produceret varme, skal IKKE medregne denne til den nyttiggjorte varmeproduktion).

Angiv endvidere den nyttiggjorte varmeproduktion, der er leveret til et offentligt fjernvarmenet (Varmelevering), dvs. an net – nettab skal ikke fratrækkes.

Indberet ligeledes anlæggets samlede el-produktion (bruttoproduktionen) samt mængden af el-produktionen, der er leveret til offentligt el-net (ellevering).

**Bemærkninger**

Her kan tilføjes supplerende oplysninger om anlægget, evt. dato for forventet skrotning af anlæg mm.

**Indberetning**

Den(de) udfyldte skema(-er) kan enten sendes pr. e-mail til energidata@ens.dk eller sendes med brev til

Energistyrelsen

Att. Energidata

Carsten Niebuhrs Gade 43

1577 København V